
DE  LUPO 


INTRODUCTIO. 

.Antequam  recentiore  aetate,  singulatim  Galli  et 
Angli,  in  morbos  cutaneos  accuratius  inquirere 
eorumque  formas  in  certos  ordines  redigere  coepe- 
runt, morbus,  de  quo  scripturus  sum,  lupus , her- 
petibus adnumerari  et  herpes  exedens,  phagedaeni- 
cus, depascens  appellari  solebat. 

Quod  ad  ejus  naturam  pertinet,  multi  analogiam 
quandam  inter  eum  et  morbos  cancrosos  intercedere 
existimabant  nomenque  cancri  exedentis  ei  imper- 
tiebant. Tametsi  etiam  vox,  qua  nostrates  vulgo 
utuntur,  lupus , multum  habet  ambigui,  tamen  prae- 
ferenda videtur  nomini  herpetis  exedentis , quum 
herpetis  nomine  designare  soleamus  malum  cuta- 
neum, quod  per  se  nihil  babet  destructivi;  praeterea 
autem  vesicularum,  nonnunquam  pustularum  forma 
emergit,  id  quod  a nostro  morbo  alienum  est. 

Quodsi  lupi  indolem  sciscitaris,  morbum  esse  scias 
destructivum,  qui  cutem  externam  et  membranas 
mucosas,  inprimis  faciei,  adgreditur  indeque  latius 
altiusque  serpit.  Non  semper  autem  mera  destruendi 
proclivitas  lupi  indolem  determinat,  verum  etiam 
singularis  destructionis  ratio,  quam  describere  potest. 
Plurimum  lupus  cutem  partesque  subjectas  ulceribus 
malignis  saniem  secernentibus,  rubore  proprio,  vio- 
laceo cinctis,  postea  fuscas  crustas  adhaerentes 
concipientibus,  destruit;  ablatis  crustis,  substantiae 
defectus  animadvertitur.  Interdum  destructio  non 
ulceratione  efficitur,  sed  levi  exfoliatione,  qua 
partes  corrugando  auferuntur;  utroque  quidem  in 
casu  partium  affectarum  contractio,  lupo  peculiaris, 
exoritur.  Formae  primitivae,  quibus  morbus  mani- 
festatur, variae  sunt.  Modo  enim  maculae  appa- 
rent ex  violaceo  rubicundae,  modo  tubercula  haud 
dolorifica  ejusdem  coloris,  modo  pustulae,  nunc 
impetiginis,  nunc  ecthymatis  pustulis  similes. 


§•  1. 

R ayer  et  B a te  mana  lupum  ordini  morborum 
cutis  tuberculosorum  subjunxerunt,  perperam  vero, 
neque  enim  huic,  neque  alii  ordini  stricte  adnume- 
rari  potest.  Cazenave  et  Schedel,  Biettii 
systema  fusius  exponentes,  lupum  collocarunt  in 
appendice,  qua  plures  morbi  cutanei,  varia  insignes 
forma,  continentur.  Quamquam  autem  horum  au- 
ctorum sententia  naturae  consentanea  esse  videtur, 
tamen  nonnulla,  ut  Blasius  adnotat,  vituperanda 
sunt.  Partim  enim  de  duabus  tantum  formis  primi- 
tivis agitur  et  forma  exfoliativa  obiter  memoratur, 
partim  forma  ulcerativa  non  solum  in  duas  species 
temere  dispescitur,  sed  etiam  fungosa  cutis  degene- 
ratio, a lupo  aliena,  huc  refertur. 

Recentioris  aevi  scriptores  formam  lupi  pustulo- 
sam plane  praetermiserunt,  quam  superiores,  ut  P. 
Frank,  Schmalz,  alii,  maxime  respexisse  viden- 

tur,  etenim  vesiculas  aut  pustulas  pro  forma  primi- 
tiva cujusque  herpetis  habentes,  nomen  herpetis 
exedentis  malo  nostro  imposuerunt. 

§•  2. 

Quemadmodum  lupi  formae  primitivae,  ita  quo- 
que progressivae  variant,  quippe  quarum  tres  possint 
discerni:  ulcerativa,  exfoliativa,  hypertrophica; 

lupum  superficialem,  ut  speciem  singularem,  merito 
repudiandum  censet  Blasius. 

Priusquam  vero  formas  enumeratas  siugulatim 
describam,  ea  compleam  necesse  est,  quae  de 
formis  lupi  primitivis  obiter  adnotavi.  Forma  nimi- 
rum primitiva  aut  tuberculosa  est,  aut  pustulosa, 
aut  maculosa,  earumque  frequentissima  habetur 
prima,  ita  ut  lupus  ex  nodulis  vel  pluribus,  vel 
singularibus,  ex  rubro  coerulescentibus,  duriusculis, 
haud  magnis,  emergat,  qui,  doloris  expertes,  per 
longum  saepe  tempus  sine  manifesta  mutatione 
perstant,  interdum  tamen  primitus  insignem  habent 
amplitudinem,  vel  coeuntes  superficiem  livide  rubram, 
mediocriter  elevatam  et  resistentem  afferunt.  Quan- 
doque tuberculorum  apex  squama  albida  sicca  ob- 
tegitur, saepius  autem,  interposito  vario  tempore, 
in  ulcerationem  abeunt.  Haud  raro  pustulae  primi- 


tivam  lupi  formam  constituunt,  saepius  impetiginis 
quam  ecthymatis  pustulis  similes,  interdum  cater- 
vatim  ex  locis  rubide  purpureis  emergentes,  quae 
haud  multo  post  rumpuntur  et  crustis  adhaerentibus 
fuscis  teguntur,  quibus  dejectis  ulcera,  haud  raro 
profunda,  observantur,  quae  novas  crustas  conci- 
piunt. Circa  pustulas  rubor  lupi  animadvertitur,  cui 
levis  intumescentia  cutis,  nonnunquam  tuberculorum 
in  ulcerationem  transeuntium  formatio  adjungitur. 

Denique  primitiva  lupi  species  cernitur  in  ma- 
culis ex  rubro  lividis,  primum  in  facie,  praecipue  in 
nasi  apice  efflorescentibus,  quae  minus  quam  partes 
ambientes  turgent,  paulatim  colorem  saturatiorem 
induunt  et  in  ulcerationem  superficialem,  tam  lati- 
tudine quam  altitudine  increscentem,  transeunt,  aut, 
quod  saepius  evenit,  variam  superficiei  exfoliationem 
ostendunt.  Non  semper  autem  prima  morbi  exordia 
in  cute  apparent,  interdum  enim  tunicae  narium  pi- 
tuitariae inflammatio  initium  constituit.  Aegroti  his 
in  casibus  catarrhi  narium  symptomatibus  laborant, 
nasus  ipse  paullum  tumidus  et  rubefactus  invenitur, 
membranae  Schneiderianae  crusta  tenuis  innascitur, 
cui  avulsae  altera  crassior  succedit,  sub  qua  ulce- 
ratio existit,  magna  saepe  incrementa  capiens, 
antequam  morbus  in  cute  externa  conspicitur. 

§.  3. 

Proximum  est,  ut  «le  formis  lupi  progressivis 
disseram,  quarum  frequentissimam  lupus  ulcerati- 
vus sistit.  Yel  ex  pustulis  emergit,  vel  ita  oritur, 
ut  tuberculorum  vel  macularum  superficies  in  ulce- 
rationem vertatur. 

Ulcera  modo  in  latitudinem,  modo  in  altitudi- 
nem magis  serpunt,  nunc  superficiem  tantum  ad- 
grediuntur,  nunc  cutem,  telam  cellularem  omnesque 
partes  subjectas,  inprimis  nasi  cartilagines,  deva- 
stant; rarius  ossa,  exceptis  narium  conchis,  petunt. 
Ulcera  saniem  secernunt,  parum  vel  nihil  doloris 
movent,  margines  offerunt  inaequales,  erosos,  cru- 
stis teguntur  aut  crassioribus  aut  tenuioribus,  colo- 
rem fuscum,  nigricantem,  interdum  laetiorem  haben- 
tibus, quae  firmiter  adhaerent  et  revulsae  sangui- 
nis fluxum  efficiunt.  Ambitus  ex  coeruleo  rubellus 
est,  paullum  tumidus,  pustulis  vel  tuberculis  obses- 
sus, quibus  ulceratis  destructio  progreditur.  Prout 
lupus  ulcerativus  plus  minusve  superficialis  est, 
varia  ejus  ratio  exstat,  quam  differentiam  praecipue 
Biett  exposuit.  Superficialis  lupus  interdum  per 
magnum  ambitum  diffunditur,  imo  majorem  faciei 
partem  devastat,  ulcerationem  exhibens  irregularem, 

circa  quam  novae  pustulae  aut  tubercula  erumpunt, 
quae  durum,  asperum,  tumidum  formant  vallum, 
novaque  ulceratione  exorta  malum  propagant. 

Plerumque  loca  primitus  affecta  cicatricibus  ob- 
ducuntur albis,  irregularibus,  elevatis  similibusque 
iis,  quae  combustionem  sequuntur;  si  malum  ve- 
hementius est,  cicatrices  nova  ulceratione  destruun- 
tur. Haec  lupi  species  saepius  alias  faciei  partes 
ac  nasum  adoritur;  serius  vero  hunc  etiam  petit 
saepeque  nasi  apicem  aut  alas  diruit.  Cicatrices 
relictae  irregulares  sunt,  subinde  permagnae,  albi- 
dae, coeruleae,  roseae,  tensae  et  nitentes,  passim 
crassae,  passim  adeo  tenues,  ut  pellucidae  esse 
videantur.  Lupus  altius  descendens  inprimis  nasum 
corripit,  primum  quidem  apicem  ejus  vel  alas;  ve- 
rum etiam  labiis  aliisque  partibus  non  parcit  et 
saepe  magnas  infert  devastationes.  Initio  ulceratio 
superficialis  exoritur,  crustam  primo  tenuiorem, 
deinceps  autem  crassiorem  concipiens,  qua  sece- 
dente ulcus  profundius  apparet.  Tali  modo  citra 
dolorem  intensiorem  cutis,  tela  cellularis,  omnesque 
partes  profundiores,  cartilagines  nasi,  imo  ossa 
destruuntur. 

Destructionis  progressus  tum  rapidiores,  tum 
tardiores  sunt:  aliis  enim  in  casibus  longiore  tem- 

pore  interjecto  partium  affectarum  degeneratio  me- 
diocris, in  aliis  post  paucas  hebdomades  gravis- 
sima reperitur,  imo  nasus  omnino  devastatur.  Quae 
partes  ulceratione  deletae  sunt,  eae  recuperata  sa- 
nitate nunquam  instaurantur;  cicatrices  manent  al- 
bae, nitentes,  tensae,  contractae  et  perinde  ac 
priores  in  novam  abire  possunt  ulcerationem. 

§•  4. 

Lupus  exfoliativus  in  omnibus  faciei  partibus 
occurrit,  interdum  totam  faciem  occupat;  praeterea 
quoque  artus  superiores  adoritur,  quorum  magnam 
partem  saepe  obducit.  Primum  tubercula  aut  ma- 
culae apparent,  quarum  superficies  deinde  exfolia- 
tionem plus  minus  ve  perspicuam  praebet,  ita  ut 
epidermidis  particulae  vel  squamae  majores,  ex 
albo  nitentes  secedant.  Desquamatio  nonn unquam 
adeo  exigua  est,  ut  vix  animadvertatur.  Peracta 
exfoliatione  superficies  remanet  laevis  et  nitida,  ex 
coeruleo  rubescens,  haud  dolorifica,  cujus  epider- 
mis iterum  iterumque  solvitur.  Inter  haec  cutis 
quasi  tabescit  et  cum  tela  cellulari  consumitur, 
neque  vero  continuitatis  laesio,  neque  anomala  se- 
cretio accedit.  Elapso  nimirum  quodam  tempore 
cutis  tenuior  apparet,  partibus  subjectis  strictius 

adhaeret,  contrahitur  et  cicatricem  imitatur:  strias 
nempe  conformat  tensas,  saepe  ramificatas  aut  de- 
cussatas, quae,  subsistente  exfoliatione,  duriuscu- 
lae et  partibus  ambientibus  candidiores  cernuntur. 
Ejusmodi  loca  cutanea  quoque  inter  ipsum  morbi 
decursum,  exfoliatione  passim  inhibita,  observantur. 
Quodsi  morbus  nasum  occupavit,  pars  hujus  car- 
tilaginea ab  omni  parte  versus  centrum  retracta, 
apex  brevior  et  obtusior,  nares  angustiores,  alae 
compressae  videntur.  Parti  osseae  nasi  cutis  stricte 
superintensa  est,  palpebris  ectropia  superveniunt, 
saepe  tantum  gradum  obtinentia,  ut  margo  ciliaris 
adjaceat  margini  orbitali,  totaque  externa  palpe- 
brae lamina  deficiat.  Hujus  lupi  gradus  admodum 
mediocres  haud  raro  per  longum  tempus  protrahi- 
tur, quandoque  autem  intra  brevissimum  temporis 
spatium  ad  pilosam  capitis  partem  et  deorsum  ad 
colli  cutem  protenditur. 

§•  5. 

Lupus  hypertrophicus  per  exceptionem  tantum 
in  aliis  corporis  partibus,  quam  facie,  existit,  sem- 
perque  a tuberculis  orditur,  quae  plerumque  nu- 
merosa sunt  majoremque  planitiem,  vel  totam  fa- 

ciem  obsident.  Quae  tubercula  rarissime,  nec  nisi 
in  superficie,  corripiuntur  ulceratione,  tum  crustis 
tenuibus  firmiter  adhaerentibus  teguntur  et  paulla- 
tim,  basi  amplificata,  in  superficiem  morbosam  con- 
tinuam confluunt,  sub  qua  cutis  et  tela  cellularis 
citra  dolorem  et  inflammationem  tumescunt.  Tumor 
plerumque  grandis  est,  superficies  ejus  ruborem 
plus  minusve  intensum,  nunquam  vero  purum  ex- 
hibet, tactu  magis  elastica,  dura  et  tensa  est, 
quam  sana  cutis,  quae  phaenomena  ex  hypertro- 
phia cutis  telaeque  cellulosae  pendent.  Exfoliatio 
vix  perspicua,  ut  in  secunda  lupi  specie,  locum 
habet  et  si  accuratius  superficiem  intuemur,  puncta 
videmus  dispersa,  intense  rubicunda,  quae  apices 
tuberculorum,  interstitiorum  intumescentia  explana- 
torum, repraesentant.  Aliquanto  post  hic  illic  pun- 
cta et  loca  alba  conspiciuntur,  nimirum  cicatrices, 
quae  in  tuberculorum  locum  successerunt. 

Facies  nonnunquam  ingentem  amplitudinem  spe- 
ciemque monstrosam  adipiscitur,  etenim  procedente 
morbo  etiam  genae,  nasus,  frons,  palpebrae,  labia, 
imo  aures  intumescentiae  submittuntur.  Nihilominus 
substantiae  organicae  consumtio  haud  mediocris  ex- 
oritur, quam  exfoliatio  supra  dicta  inducit.  Inhibita 
igitur  conditione  hypertrophica,  aeque  ac  in  lupo 

exfoliativo  partes  plus  minusve  consumtae  apparent. 
Saepe  lupus  hypertrophicus  cum  ulcerativo  con- 
sociatur, praecipueque  nasi  apicem,  aut  alas  inde 
a margine  petit  atque  depascit,  dum  partes  am- 
bientes modo  lupo  hypertrophico  corripiuntur. 

§.  6. 

Valetudinis  universae  perturbationes  cum  lupo 
conjunctas  esse,  necesse  non  est,  imo  laborantium 
multi  egregia  valetudine  fruuntur;  apud  mulieres 
tantum,  praecipue  eas,  quae  lupo  valde  diffuso 
tenentur,  subinde  mensium  anomaliae  observantur, 
quae  plerumque  demum  morbo  vigenti  superveniunt, 
itaque  ex  eo  pendent.  Raris  in  casibus,  nimirum 
si  lupus  celeriter  expanditur  magnasque  devasta- 
tiones infert,  quibus  causis  aut  magna  humorum 
profusio,  aut  continua  transpirationis  cutaneae  sup- 
pressio efficitur,  secundariae  affectiones  universi 
corporis  oriuntur,  ut  macies,  digestionis  organorum 
alienationes,  imprimis  ventriculi  et  intestinorum 
„ status  pituitosus”,  sanguinis  venosi  in  ventre 
stagnationes,  oedematosi  artuum  tumores,  hydrops 
internus  et  externus , febris  lenta  cum  colliqua- 
tionibus. 

§.  7. 

Quod  attinet  diagnosin  breviter  mentionem  fa- 
ciam lupi  syphilitici,  quem  non  modo  Alibert  et 
Biett,  verum  etiam  Albers  a lupo  vulgari  discer- 
nunt et  sypbiloideis  adnumerant,  id  quod  Blasius 
vituperat.  Testibus  Albers  et  Biett  tubercula 
lupi  syphilitici  minora,  magis  dispersa  sunt  fundo- 
que saturatius  colorato  et  minus  alienato  insident, 
quam  tubercula  lupi  scrophulosi;  ambo  vero  tantam 
saepe  similitudinem  intercedere  fatentur,  ut  modo 
diathesis  scropbulosa,  aut  syphilitica  veram  morbi 
indolem  dirimere  possit.  Cazenave  et  Scliedel, 
tubercula  lupi  syphilitici,  inquiunt,  majus  habent 
volumen,  majorem  duritiem,  ruborem  cupreum,  ex- 
foliationem non  offerunt  et  ad  ulcerationem  minus 
vergunt;  discrimen  autem  saepe  difficilius  esse  in- 
ventu non  diffitentur.  Quae  Cazenave  et  Sclie- 
del  de  ulcerationis  differentia  tradunt,  non  ad  lu- 
pum syphiliticum,  sed  ad  narium  ulcera  syphilitica 
pertinent,  quae  quidem  destructionis  ratione  ab  ea, 
quam  lupus  efficere  solet,  eo  discrepant,  quod  ab 
ossea  narium  parte  ordiuntur,  dum  lupus  primum 
cartilagineas  partes  devastat.  Blasius  adnotat, 
lupum  syphiliticum  non  semper  a tuberculis  inci- 

pere,  Se  enim  apud  eundem  hominem  pustulas 
et  tubercula  vicissim  se  excipere  vidisse.  Nec 
praetermittenda  est  lupi  differentia  ab  iis  ulceribus 
carcinomatosis,  nominatim  faciei,  quae  cancri  cuta- 
nei nomine  ex  tuberculis  aut  maculis  emergunt, 
plerumque  noli  me  tangere  appellantur  et  tam  per- 
tinacia quam  destruendi  proclivitate  similitudinem 
lupi  obtinent.  Maculae  quae  antecedunt,  atro -rubi- 
cundae sunt,  nigricantes,  epidermide  rigida  squa- 
mosa obtectae,  rimosae,  facile  sanguinem  edentes; 
una  tantum  macula  exstat.  Tuberculum,  si  ex  hoc 
ulcus  orditur,  durum  est,  circumscriptum,  asperum, 
verrucosum,  dolores  lancinantes  movens.  Ulcera 
margines  habent  reflexos,  duros,  speciem  prae  se 
ferunt  spongiosam,  luxuriantem,  sin  minus,  fundum 
rubrum,  laevem,  crustamque  vel  nullam  concipiunt, 
vel  ex  cinereo  flavam,  siccam,  laxius  adhaerentem. 
Generatim  magis  in  altitudinem  quam  latitudinem 
serpunt  et  omnes,  quas  attingunt,  partes  sine  dis- 
crimine devastant. 

§.  8. 

Si  in  lupi  aetiologiam  inquirimus,  dispositionem 
ad  huncce  morbum  aetati  juniori  prae  ceteris  in- 
esse,  haud  diffitendum,  nam  infantes  longe  frequen- 

tlus  corripiuntur  adultis.  Adolescente  aetate  lupi 
frequentia  diminuitur  et  quanquam  experientia  testa- 
tur, homines  adultiores  interdum  eo  tentari,  rarissime 
tamen  post  quadragesimum  vitae  annum  erumpit. 
Non  minus  autem  primis  vitae  annis  parcere  videtur 
morbus:  multi  enim  medici,  ut  Blasius,  nunquam 
eum  ante  aetatis  annum  quartum  observarunt. 
Sexus,  ut  Biett  affirmat,  differentiam  non  sistit, 
alii  tamen  sexum  sequiorem  crebrius  periclitari 
asserunt.  Homines  ordinum  inferiorum  et  rure  vi- 
ventes frequentius  corripiuntur,  quam  qui  contraria 
conditione  utuntur. 

Inter  causas  efficientes  praecipue  dyscrasiae 
referendae  sunt,  scrophulosis  et  syphilis,  quare 
Alibert  lupum  (Dartre  rongeante)  in  idiopathicum, 
scrophulosum  et  syphiliticum  distribuit.  R u s t , 
utrum  lupus,  inquit,  saepius  ex  causa  scrophulosa 
quam  syphilitica  nascatur,  an  dyscrasia  sui  generis 
ei  subsit,  in  suspenso  est;  id  autem  certo  constat, 
curationem  antiscrophulosam  et  antisyphiliticam  plu- 
rimum valere.  Apud  infantes  scrophulosos  lupus 
praecipue  hypertrophicus  et  ulcerativus  altius  de- 
scendens, quem  Biett  voracem  nominat,  frequen- 
tissime occurrit  tantamque  pertinaciam  saepe  adi- 
piscitur, ut,  si  per  aliquod  tempus  cesserit  sympto- 


mataque  morbi  scrophulosi  et  junior  aetas  dudum 
fugerint,  revertatur.  Lues  quoque  universalis  qui- 
busdam in  casibus  indubitatam  causam  suppeditabat, 
quanquam  nonnulli,  ut  supra  adnotavi,  lupum  syphi- 
liticum pro  singulari  specie  habendum  censuerunt. 
Haud  raro  autem  omnia  dyscrasiae  cujusdam  indicia 
deficiunt  lupusque  corpora  adgreditur,  quae  habitu 
excellunt  bono  semperque  integra  valetudine  vi- 
guerunt. Multi  quidem  communes  morborum  cuta- 
neorum causas  ad  lupum  referendas  existimarunt, 
at  pleraeque  earum  non  sunt  ejusmodi,  ut  morbum 
tam  pertinacem  et  destructivum  ex  iis  deducere 
possis.  Plurimum  efficacitatis  inter  illas  causas 
victus  pravus  et  atmosphaera  insalubris  habere  vi- 
dentur, praecipue  si  meditamur,  homines  ordinum 
inferiorum  et  rusticanos  omnium  creberrime  lupo 
tentari.  Ingravescere  solet  malum,  si  frigus  humi- 
dum,  refrigerium,  aeris  perflatus  loca  jam  affecta 
offendunt.  Respiciendae  praeterea  sunt  mensium 
anomaliae,  quibus  mulieres  lupo  obnoxiae  haud  raro 
laborant;  imo  P.  Frank  has  anomalias  herpetem 
malignum  reddere  posse  scribit. 

Notandum  autem  est,  illas  anomalias  interdum 
post  longius  demum  tempus  lupo  supervenire  et  ca- 
tameniorum  instaurationem  non  semper  morbum  aut 

tollere  aut  diminuere.  Denique  alii  lupum  hereditate 
alii  infectione  propagari  opinantur,  quarum  senten- 
tiarum utraque  nullis  sustinetur  argumentis  idoneis. 

§•  9. 

Morbi  indolem  in  anomala  cutis  vegetatione  po- 
nendam esse,  quae  secundarie  etiam  cum  vicinis 
partibus  communicari  possit,  nullam  dubitationem 
recipere  videtur.  Perperam  autem  Rayer  et  alii 
inflammationem  subesse  putant,  etenim  totus  lupi 
decursus  et  phaenomenorum  omnium  complexus 
huic  sententiae  e diametro  repugnant.  Vegetationis 
anomalia,  quae  in  morbis  inflammatoriis  magis  quan- 
titativa  esse  solet,  in  lupo  qualitativa  apparet,  quo 
fit,  ut  analogia  quaedam  cum  cancrosis  malis  oriatur. 

Utrumque  enim  vitium  magna  excellit  facultate 
iterum  iterumque  revertendi,  si  valetudo  redintegrata 
videtur  nullaque  amplius  dyscrasiae  vestigia  in  con- 
spectum prodeunt.  Minime  autem  lupum  et  can- 
crum oportet  confundi,  aut  pro  eodem  malo  haberi, 
quod  supra  exponere  studui.  Totam  cutis  crassi- 
tiem  lupi  sedem  exhibere,  tam  sola  ratio,  quam 
disquisitiones  anatomico -pathologicae,  quae  adeo  in 
lupo  maxime  superficiali,  maculoso  nimirum,  peni- 
tiores cutis  mutationes  offerunt,  nobis  persuadent 

§.  10, 

Ex  omnibus,  quae  supra  retuli,  facile  patet,  Iu- 
pum  raro  quidem  vitam  in  discrimen  vocare,  atta- 
men propter  indolem  destructivam  morbis  pernicio- 
sissimis adnumerandum  esse.  Huc  accedit,  quod 
ingens  ejus  pertinacia  est,  ita  quidem,  ut  vel  heroi- 
cae medendi  methodi  in  multis  casibus  modo  perio- 
dicam valetudinis  instaurationem  efficiant,  imo  nihil 
auxilii  praestent,  et  ne  destructionis  quidem  pro- 
gressus inhibere  valeant.  Sin  forte  contingat,  ut 
morbus  radicitus  exstinguatur,  ergo  perfecta  sanitas 
recuperetur,  plurimum  cicatrices  amplae  turpissimae, 
nullis  cedentes  remediis,  remanere  solent.  Exitum 
lethiferum  non  semper  caveri  posse,  exemplum  te- 
statur a Rust  appositum:  lupus  per  totam  cutem 
erat  diffusus  et  in  facie  Leontiasis  speciem  eviden- 
tissime referebat;  mortis  causa  in  perfecta  transpi- 
rationis  cutaneae  suppressione  collocabatur.  Quo 
longius  protrahitur  lupus  et  quo  magis  partes  affe- 
ctae a statu  normali  abalienantur,  eo  deterior  eva- 
dit praedictio.  Magnus  lupi  hypertrophici  gradus  in 
genere  summam  ostendit  pertinaciam;  minus  sana- 
tionis spes  affulget,  si  dyscrasia  manifesta,  quam 
medicamentis  specificis  impugnare  possimus,  non 

subesse  videtur.  (Juodsi  accidit,  ut  cicatrices  jam 
exortae  iterum  in  ulcerationem  transeant,  magna 
morbi  atrocitas  indicatur.  Si  denique,  ulceratione, 
exfoliatione  aut  hypertrophia  depulsis,  cicatrices  re- 
siduae tuberculis  vel  pustulis  sponte  arescentibus 
obsidentur,  si  tactu  molles  aut  quasi  fluctuantes  in- 
veniuntur coloremque  coerulescenteni  exhibent,  ma- 
ximopere  metuendum  est,  ne  morbus  recrudescat 
et  ad  majorem  atrocitatem  graviusque  periculum 
deinceps  evehatur. 

§•  11. 

Superest,  ut  de  lupi  curatione  disseram,  quam 
difficillimam  maximeque  ambiguam  esse  nemo  igno- 
rat. Ante  omnia  causae  universales  investigari  et, 
si  indagatae  sunt,  suis  remediis  impugnari  debent, 
scrophulosis  nimirum  et  syphilis.  Ubi  causa  syphi- 
litica exstat,  multi  curationem  mercurialem  adhiben- 
dam, inprimis  hydrargyrum  bichloratum  corrosivum 
praebendum  esse  judicant.  Attamen  neque  hoc  prae- 
paratum, neque  hydrargyrum  oxydatum  rubrum  ra- 
dicalem  sanationem  praestare  solet.  Plus  utilitatis 
decocta  lignorum  pollicentur,  imprimis  decoctum 
Zittmanni.  Num  inunctionibus  mercurialibus  cum 
inedia,  quam  Truestedt  et  B Iasius  laudant,  his 

in  casibus  opus  sit,  equidem  non  dirimam;  persua- 
sum tamen  habeo,  medendi  methodos  blandiores 
eundem  certe  effectum  adducere. 

Ubi  dyscrasia  scrophulosa  locum  habet,  remedia 
antiscrophulosa  fortiora  possunt  tentari,  ut  aethiops 
antimonialis , conium  maculatum,  baryta  muriatica, 
aut  calcaria  muriatica,  nec  minus  decocta  specierum 
lignorum.  Quum  vero  dicta  medicamenta  saepissime 
effectu  salutari  destituantur,  recentiori  tempore  alia 
proposita  sunt,  quorum  nonnulla  saltem  egregiis 
virtutibus  excellunt.  Pix  liquida  et  aqua  picis,  jam 
dudum  commendatae,  magis  levioribus,  quam  gra- 
vioribus lupi  formis  respondere  videntur. 

Inter  praestantissima  remedia  haud  dubie  arse- 
nicum numerandum,  quo  multi  medici  fide  dignissimi 
pertinacissimas  lupi  formas  radicitus  sustulerunt, 
nimirum  guttis  duabus  vel  decem  solutionis  Fowleri 
aliquoties  per  diem  adhibitis.  Nec  minus  laudabile 
remedium,  quod  recentiori  aevo  debemus,  jodum 
est,  inprimis  kalium  jodatuin  et  connubia  jodi  cum 
hydrargyro.  nempe  hydrargyrum  jodatum  flavum  et 
hydrargyrum  bijodaturn  rubrum.  Usitatissima  est 
kalii  jodati  solutio  (pro  aetatis  varietate  3/3 — 3 i j ad 
aq.  destill.  §vj)  cum  ichthyocolla.  Alii  pulveres  ex 
jodo,  calomelane  et  herba  digitalis  proponunt,  qui 

quidem  propter  magnam  jodi  volatilitatem  commen- 
dandi non  sunt 

Prosperrimo  cum  eventu  nonnulli  bromum,  sin- 
gulatim  kalium  bromatum  adhibuerunt,  tam  contra 
scrophulosum  quam  syphiliticum  lupum.  Equidem 
ipse  in  clinico  Professoris  Blasius,  quod  Halae 
floret,  per  aliquod  tempus  remedia  commemorata 
modo  majore,  modo  minore  cum  fructu  contra  lu- 
pum administrari  vidi.  Plurimum  autem  fiduciae 
vir  ille  Illustris  in  anthracokali  posuit,  idque  in  cu- 
rando lupo  omnibus  aliis  medicamentis  praetulit, 
Quanquam  effectus  non  semper  talis  erat,  ut  aegro- 
tantes in  integrum  restituerentur,  tamen  virtutes  sa- 
lutares huic  remedio  derogari  nequeunt.  Ubi  cau- 
sae dyscraticae  certae  non  deprehenduntur,  eadem 
fere  medicamenta  in  usum  vocanda  sunt,  quibus 
enim  in  casibus  solita  antiscrophulosa  vel  antiher- 
petica  laeto  cum  successu  praebebantur,  plurimum 
ibi  auxilii  externis  remediis  debebatur,  quae  brevi- 
ter enumerare  liceat.  Oleum  animale  aethereum, 

m 

cujus  guttae  v — vj  initio,  deinceps  vero  xx  — xxv 
et  quod  excurrit.,  pro  dosi  exhibentur.  Tinctura 
cantharidum,  aeque  atque  ipsae  cantharides,  jam 
ante  longum  temporis  spatium  contra  morbos  lier- 
peticos  diuturnos  adhibebantur  et  passim  etiam  nunc 

adhibentur.  Key  et  alii  ferro  oxydato  fusco  magnas 
tribuunt  virtutes , ter  per  diem  9j  aegrotis  offeren- 
tes, Key  usum  externum  linimenti  infra  nominandi 
adjungit.  Denique  hydrargyrum  oxydatum  rubrum 
a Stark  et  Succow,  dosibus  gradatim  auctis,  ad- 
ministratur. Quacumque  autem  utamur  methodo, 
regimen  idoneum  semper  summi  est  momenti.  Ae- 
groti caveant  repentinam  temperiei  vicissitudinem, 
ciborum  pinguium  salitorum,  fumigatorum,  legumi- 
num aliorurnque  dyspeptorum  usum,  omnes  functio- 
num naturalium,  praecipue  secretionum  et  excre- 
tionum  perturbationes.  Quum  catameniorum  mulie- 
brium anomaliae  saepe  nexum  causalem  cum  lupo 
alant,  aptis  remediis  istae  tollantur  necesse  est. 

§•  12. 

Neque  parvi  momenti  in  curanda  cujusque  lupi 
specie  externa  remedia  sunt,  quanquam  fatendum 
est,  ne  unum  quidem  eorum  certam  et  radicalem 
sanationem  polliceri.  Multa  palliativum  praestant 
auxilium,  morbum  autem  recidivum  non  prohibent. 
Remedia  huc  spectantia  partim  irritantia  et  alteran- 
tia, partim  caustica  sunt,  certus  autem  limes  inter 
utrumque  remediorum  genus  constitui  nequit.  Me- 
dicamina partium  affectarum  vitam  alterantia  tum 

in  usum  vocanda  sunt,  quando  lupus  est  incipiens, 
maculae  aut  tubercula  nondum  ulcerata  locum  ha- 
bent; porro  si  lupus  exfoliativus,  aut  hypertrophicus, 
vel  cicatrices  suspectae  exstant.  Causticis  autem 
locus  datur,  ubi  lupus  longius  processit  gravisque 
ulceratio  viget,  quae  morbosam  superficiem  destrui 
bonamque  suppurationem  et  granulationem  induci 
jubet. 

Inter  irritantia  et  alterantia  remedia  ponenda 
sunt:  linimentum  a Key  commendatum,  ex  unguento 
mercuriali  (gj/3),  campliora  (3j),  spiritu  terebintb. 
(3j/3),  axungia  porci  (3/3);  porro  oleum  animale 
aethereum,  quo  loca  aegrotantia  oblinuntur,  neque 
minus  oleum  cajeputi. 

His  longe  praeferenda  sunt  jodi  et  hydrargyri 
connubia,  unguenti  forma  adhibenda:  aut  hydrargy- 
rum  jodatum  flavum  Oj — 3/3  ad  axungiae  gj),  aut 
hydrargyrum  bijodatum  rubrum  (gr.  viij  — xvj  ad 
axungiae  vel  unguenti  rosati  gj).  Hoc  unguentum 
locis  affectis  leniter  illinitur,  quo  fit,  ut  irritatio,  in- 
flammatio, interdum  ulceratio  superficialis,  quae  sa- 
lutaris esse  solet,  oriatur.  Blasius  qui  hoc  un- 
guento frequentissime  utitur,  illud  esse  remedium 
putat,  quod  certius  reliquis  lupum  inhibeat  et  radi- 
calem  efficiat  sanationem.  Fortius  alterum  est  un- 

guentum  ex  kalio  jodato  (gr.  xij  — xv)  et  unguento 
liiercuriali  (5/3),  quod  non  modo  altius  descendit, 
sed  etiam  lupum  ulcerativum  pertinacem  promptius 
ad  bonam  granulationem  et  cicatrisationem  perducit, 
praeterea  autem  vitam  cicatricum  suspectarum,  saepe 
admodum  torpidarum  alterat.  Lupus  ulceratus  etiaiu 
tinctura  jodi  illini,  aut,  quod  Blasius  commendat, 
mixtura  hydrargyri  bijodati  et  aquae  destillatae 
(gr.  ij  — iv  ad  §j)  foveri  potest,  quae  mixtura  quo- 
que lupo  hypertrophico  et  exfoliativo  egregie  me- 
deri dicitur.  Sulphur  jodatum  pariter  atque  hydrar- 
gyrum  jodatum  unguenti  forma  adhibetur,  quod 
auctore  Biett  efficacissimum  est. 

§•  13. 

Inter  caustica  primo  loco  ponendum  est  argen- 
tum nitricum,  ita  vero  impendendum,  ut  nullum  lupi 
punctum  intactum  relinquatur.  Respondere  prae- 
sertim videtur  formae  pustulosae,  dummodo  quaeque 
pustula  recens  orta  statim  aperiatur  lapideque  in- 
fernali satis  aduratur.  Similem  effectum  praestant 
kali  causticum,  liquor  stibii  muriatici,  liquor  hydrar- 
gyri nitrici  oxydati,  quemPaillard  etRicherand 
magnis  laudibus  extulerunt.  Praeterea  egregio  cum 
fructu  adhibita  est  pasta  corrosiva  Beat,  de  Graefe 

ex  hydrargyri  muriatici  corrosivi  3jj  et  pulveris 
gummi  arabici  et  aquae  destillatae  aa  9j  parata; 
denique  arsenicum  album,  nempe  forma  pulveris  i 
Cosmi  cum  unguento  narcotico  - balsamico  Hell- 
mundi,  vel  pastae  simplicis  instar  administrandum. 
Quanquam  arsenicum  omnibus  aliis  causticis  pal- 
mam praeripere  videtur,  tamen  passim  usu  salutari 
destituitur,  vel  periodicum  tantum  auxilium  affert. 
Priusquam  unum  alterumve  dictorum  causticorum  i 
usurpetur,  lupum  ab  omnibus  crustis  oportet  per- 
purgari; ubi  ambitus  nimius  est,  singula  loca  dein- 
ceps adurenda  sunt.  Deficiente  ulceratione,  primum 
imposito  vesicatorio  loci  cujusdam  excoriatio  efficia- 
tur necesse  est.  Alii  ferrum  candens  cauteriis  po- 
tentialibus  praeponunt,  alii  vero  plane  rejiciunt, 
quippe  quod  morbum  in  deterius  vertat. 

Quod  equidem  in  clinico  Profess.  Blasius  vidi, 
ferrum  candens  non  gravius  quidem  malum  reddit, 
verumtamen  alia  caustica  minime  efficacitate  superat; 
imo  argento  nitrico,  arsenico  et  bydrargyro  bijodato 
postponendum  est. 


VITA. 


Ego  Alfredus  C ha  vannes,  fidei  evangelicae  addictus, 
die  VII  in.  Novemb.  anni  MDCCCXX11I  Lausannae,  Hel- 
vetiae oppido,  patre  Alexandro,  matre  Catharina  e gente 
Coker  natus  sum.  Primis  litterarum  elementis  imbutus, 
gymnasium  Lausannense,  quod  sub  auspiciis  directoris 
Solo  mi  ac  florebat,  adii. 

Autumno  anni  MDCCCXLI  Bernis  a prorectore  ma- 
gnifico Hundeshagen  inter  cives  academicos  receptus 
sum,  ibique  his  scholis  interfui: 

III.  Brunner  de  chemia; 

111.  Trechsel  de  physice; 

111.  Perty  de  zoologia; 

111.  Theile  de  osteologia,  syndesmologia,  myologia, 
angiologia,  splanchnologia,  neurologia,  de  arte 
cadavera  rite  secandi; 

111.  Val  entin  de  anatomia  universa,  de  physiologia, 
de  historia  geneseos; 

111.  D emme  de  chirurgia; 

111.  Rau  de  pathologia  generali. 

Post  quaiuor  semestria  academiam  Parisiensem  petii, 
ubi  basee  lectiones  frequentavi: 

111.  Blandin  de  chirurgia  et  aciurgia; 

111.  Marjolin  de  pathologia  speciali;  * 

111.  Gendrin  de  pathologia  et  therapia  morborum 
cordis; 

111.  Trousseau  de  materia  medica; 

111.  Berard  de  physiologia. 

Scholis  clinicis  interfui  medicis  111.  Gendrin,  III. 
Devergie,  chirurgicis  et  ophthalmiatricis  IU.  Vel p ea u , 
111.  Berard. 

Autumno  anni  MDCCCXLV1  Halas  me  contuli,  ubi 
ah  111,  d’Alton,  t.  t.  prorectore  magnifico,  civibus  aca- 
demicis  adscriptus  hisce  interfui  lectionibus: 

111.  Friedlaender  de  materia  medica,  de  medici- 
nae historia; 

111.  Krukenberg  de  pathologia  et  therapia  orga- 
norum digestionis; 

III.  Hohl  de  artis  obstetriciae  theoria; 

111.  BI asius  de  aciurgia  et  operationibus  ophthal- 
micis; 

111.  Krah  mer  de  auscultatione  et  percussione. 

Scholis  interfui  clinicis  et  medicis  et  chirurgicis  et 
obstetriciis  111.  Krukenberg,  III.  Blasius,  III.  Hohl. 

Deinde  adii  universitatem  Berolinensem  et  ah  III. 
Mueller,  t.  t.  rectore  magnifico,  inter  cives  academi- 
cos  receptus,  ah  111.  Juengken  studiosis  medicinae  ad- 
scriptus sum. 

Quibus  viris,  optime  de  me  meritis,  maximas  ago 
semperque  habebo  gratias. 

Jam  vero  tentamine  medico,  nec  minus  examine  rigo- 
roso  coram  gratioso  medicorum  ordine  absolutis,  spero 
fore,  ut  dissertatione  thesibusque  palam  defensis,  summi 
in  medicina  et  chirurgia  honores  in  me  rite  conferantur. 

THESES. 


1.  Epidemiae  homines  et  medicorum  famam  inter- 
imunt. 

2.  Strepitus  ille  „bruit  de  diable”  non  in  arteriis, 
sed  in  venis  oritur. 

«3.  Hermaphroditismus  non  existit. 

4.  Praeter  putredinem  nullum  mortis  signum  certum. 


